Jennifer Zamudio (Musiekskuur Theatre)
Jennifer Zamudio is reeds twee maal bekroon met ‘n Ghoema Musiektoekenning as die “Publiek se Gunsteling Vroulike Kunstenaar”. Woon jy een van haar vertonings by, kom jy vinnig agter waarom sy hierdie titel verdien. Sy is ‘n onbeskryflike bondel energie en die verhoog is haar speelplek.
Met haar verhoogpersoonlikheid en natuurlike aanvoeling vir vermaak kry sy vinnig ‘n gehoor in die palm van haar hand. Haar spontane “weskus-humor” en gemak laat menige konsertganger skater van die lag en hul voete jeuk behoorlik op die liedjies wat die dansvloer aan die gang kan hou. Maar sy toon ook haar ernstige kant met sielvolle ballades en treffende lirieke wat vinnig die fyn haartjies in jou nek laat regop staan. Sy het reeds die kuns bemeester om met lirieke te toor en harte te bekoor. Jennifer maak elke konsertganger voel hulle is deel van haar energie en passie.
IN KONSERT is so reg in Jennifer se kraal, en bestaan uit ‘n stewige versameling liedjies wat strek oor verskeie genrés en sy doen dit met oorgawe. Die program is ‘n oorloop van lekkerte wat jou sal wegvoer en uit volle bors laat saam sing. Haar warm sielvolle stem en vernuftigheid op die kitaar dra by tot die sukses van hierdie vertoning. Dit is gewaarborg – jy sal op jou voete wees aan die einde van die vertoning.
IN KONSERT is ‘n +-80 minute volgepakte energieke vertoning wat bedoel is vir oud en jonk wat reg is vir ‘n aand wat gevul is met vermaak uit die boonste rakke.
IN KONSERT is ‘n moet sien, so maak seker jy bespreek jou plek!